
Tisztelt teljes-ülés ! 

Gyors kiábrándulás követte Európa cultur nemzeteinél 
azon hitet, hogy a népképviseletre alapított parlamenti alkot- 
mány kivívásával, a közszabadságnak birtokába jutottak, az 
önkény uralmát az államéletből kiirtották. Rövid idő megmu- 
tatta, hogy milyen egyoldalú felfogás volt az állam életfunctiói 
között csak a törvényhozásnak tulajdonítani nagy jelentőséget 
a szabadság szempontjából, s kicsinybe venni az államtestet 
ezer és ezer tagú organismusával életidegrendszerként átható 
végrehajtó hatalom működését. Ma már jól látják, hogy a tör- 
vényhozásban való alkotmányosság, mely az össznemzet sza- 
badságát kifejezi, a kormányzatban és közigazgatásban oly abso- 
lutismussal, kényuralommal járhat együtt, mely az egyeseknek 
szabadságát, a közszabadság e legbecsesebb elemét folyton 
veszélyeztetni, sőt megsemmisíteni képes ; ma már bizonyosak 
vagyunk benne, hogy a parlamentek hatalma, ellenőrzése, elég- 
telen, hatálytalan ezen önkénynyel szemben, különösen ott, 
hol az naponként számtalan individuális hatósági actusban 
nyilvánul. 

E tény egy újabb és még sokkal nehezebb probléma elé 
állította a szabadság híveit, oly intézmények alkotására hivta 
föl, melyek biztosítsák a kormányzati alkotmányosságot, a nem- 
zet részvételét a végrehajtó hatalomban, s általa a törvény- 
hozásban nyulvánuló nemzeti akarat érvényesülését a való élet 
viszonyaiban. E feladat természete szerint nagy krisisekkel, erő- 
szakos rázkodtatásokkal el nem érhető ; a törvényhozási szabad- 
ság megvalósítására képesek lehettek a forradalmak, itt a béke 
higgadt munkájára van szükség. Eddigelé két nagy intézmény 
alkotásában, illetőleg fejlesztésében véljük megtalálni a kor- 
mányzati szabadság erős garantiáit, u m. : az önkormányzat- 

ban és a közigazgatási bíráskodásban ; a szabadság intézménye 
mind a kettő ; az egyik nyújtja, a másik oltalmazza azt. Szerenesés 
az az állam, melynek ősrégi intézményeiből kölcsönzött érzéke 
biztos utat mutat ezen szabadsági szervezetek megvalósításánál. 

Az önkormányzatot illetőleg ilyen szerencsés helyzetben 
van hazánk ; azért semmi sem kívánatosabb, mint hogy ezen 
történelmi intézményünket lelkiismeretes gonddal fejleszszük, 
kiépítsük a parlamenti alkotmány természetéhez és államunk 
speciális létérdekeihez idomítsuk. A közigazgatási bíráskodásra 
azonban kevés analógiát találunk rendi közjogunk alkotásaiban. 
Itt az új alkotás munkája vár törvényhozásunkra, s fényes 
érdem jut részéül az államszervezés művében, ha azt teljes 
sikerrel honosítja meg. Az 1883-ban szabályozott pénzügyi köz- 
igazgatási bíráskodás elég szerény és a túlovatosság jellegét 
magán hordó kezdemény, mely legfölebb arra volt elég, hogy 
megmutassa, hogy a közigazgatási bíráskodás határozottabb 
és teljesebb megvalósítása sem fogja megrendíteni a közigazga- 
tásnak szükséges hatalmát. 

Örömmel üdvözölhette a jogbiztosság minden barátja a ma- 
gyar kormány közigazgatási reformjának sorában a közig, bírás- 
kodás kilátásba helyezését, mi jogászok egy nagy igazságszolgál- 
tatási reformot remélünk abban, mely teljes uralomra segítendi 
a jogeszmét új tereken, mely szemünkben nem kevesebbet 
jelent, mint a közigazgatási jognak a jog nevére méltóvá tételét, 
reménylett, de mindig féltett várakozásoknak biztos tudattá 
válását. A jog fogalma kívánja azt, hogy az ítéljen vitái felett, 
a kinek tevékenységét szabályozza, a közigazgatási jog eszméje 
tiltakozik a közigazgatás önbíráskodása ellen. 

Az egyesek és államhatalom közötti viszony a modern sza- 
bad államban valóságos jogviszony jellegét ölti, melyet sérthet- 
lenül megbecsülni a közboldogság első követelményeképen 
mindinkább elismernek. Az új-kor szabad állama azért jog- 
állam, mert az egyes szabadságát az állammal szemben is 
érvényre emelni képes. 

A mai jogtudományban puszta szójátéknál nem több értékű 
az egykor még diadalmas ellenvetés, hogy a közigazgatás sou- 
verain bölcseségét nem lehet a jog szabályai által oly módon 
megkötni, mint az egyesek magánérdekű cselekvőségét ; és senki 

sem támadja meg többé azon követelményt, hogy a törvény- 
hozásban kifejezett legmagasabb, legigazibb állami akarat a 
kormányzatban is feltétlenül érvényesüljön; senki sem tartja 
fönn azon naivitásra számító állítást, hogy a közhatalom tényei 
már mivoltuknál fogva is mindig jogszerűek, hisz a mindennapi 
tapasztalás mutatja, hogy a közhatóság hatalmi körét gyakorta 
túllépegeti, miként a magános saját jogkörét, túllépegeti pedig 
a nélkül, hogy a hatósági személynek vagy testületnek subjec- 
tivitást vethetnénk szemére, azt fegyelmi, büntető vagy magán- 
jogi felelősségre vonhatnánk, ily felelősségre vonni helyes, mél- 
tányos avagy czélravezető lenne. 

A közigazgatási hatóságnak van jogi felelőssége akkor is, 
ha a hatóságot viselő személy hivatali állásával járó kötelessé- 
geit betölti, ha az ő működésében hiányoznak azon alanyi és 
tárgyi mozzanatok, melyek a büntető és magánjog elvei szerint 
a jogrend megsértését eredményeznék. Ez a felelősség az, me- 
lyet sokan szemben a hivatalnok subjectiv felelősségével, nem 
egész helyesen objectiv felelősségnek neveznek, a melyről Stein 
azt mondja, hogy az a «Verantwortlichkeit der Behörde», míg 
a másik a «Haftung des Beamteten», s a melyet mi legegysze- 
rűbben közigazgatásjogi felelősségnek nevezhetünk, mert arra 
való, hogy általa a közigazgatási hatalomnak közigazgatási jog 
által megszabott, illetőleg határolt menete biztosíttassék. 

A közigazgatás jogrendje az általános jogi rend alkotó része, 
s így a közigazgatásjogi felelősség megállapítása és annak biz- 
tos érvényesítése is annak alapkellékei közé tartozik. Ezért bíz- 
vást mondhatjuk, hogy a közigazgatási bíráskodás nem soroz- 
ható hátrább az összjogrendre vonatkozó intézmények között, 
mint akár a magán, akár a büntetőjog szolgáltatása. Az a con- 
servativ — ma talán nevezhetnők reactionáriusnak — fel- 
fogás, melyet legnagyobb elmével Stahl védett, más alapeszmék- 
ben leli gyökerét, mint a milyenekkel mi az államhatalmakról, 
különösen pedig a végrehajtó hatalomról bírunk. Mi nem ismer- 
jük másban az államot teljesen souverainnek, jogi korlátokon 
felül állónak, mint törvényhozásában, mi nem ismerjük azon 
érdeket, mely olyféle tan elfogadására vezethetne, miszerint 
egy parallel souverainitás van a végrehajtó hatalom szerveinél, 
melyek olykor-olykor, sőt bizonyos szabályszerűséggel az állam- 

élet normális menete közepette is hivatva volnának saját böl- 
cseségüket helyezni a törvényes vagy más forrású jogban nyil- 
vánuló nemzeti böleseség helyébe. Csodálkozással veszszük a 
jeles elmék által gyakran lelkes hévvel még ma is védelmezett 
nézeteket, hogy a közigazgatásban a jog feltétlen uralma veszélyt 
hozhatna az államéletre, veszélyeztetné az összeredményt, köz- 
sikert, mely az elsődleges czél. Mi lehetetlennek tartjuk ezen 
formulázást «fiat jus publicum pereat res publica», mit nem 
kisebb jogász mint Bluntschli használ, azok követelésének jel- 
lemzésére, kik a közjognak a közcselekvőséggel való viszonyát 
épen olyannak hirdetik, mint a minőben a magánjog az egye- 
sek tevékenységével áll. Nem is habozunk elfogadni az «una 
eademque justitiai) igazságát. A közjog uralma a legfőbb érdek, 
minden más közérdek elérésének nélkülözhetlen előzménye, ez 
a «suprema lex, suprema salus rei publicae». 

Az újabb irodalomban, mely a közigazgatási jogszolgálta- 
tás kérdését kiséri, az általános elvek harcza már nem éles, 
mindinkább tért veszítenek azok, a kik a köz- és magánjogok 
« lényegbeli)) különbségét vitatják, s ennélfogva az igazság 
kiszolgáltatásának kellékeit illetőleg lényegesen eltérnek. Keve- 
sen vannak már a franczia jog álláspontján, mely a közjogi 
biráskodást fogalmilag sem akarja valóságos jogszolgáltatásnak 
elismerni, azt az administratio részéül tekintvén — «administra- 
tion active, consultative et judiáare» — oly lényeges részéül, 
hogy a nélkül az administratio maga béna s feladatára képte- 
len lenne. De még azok között is, kik a főszempontokban meg- 
egyeznek, a legmesszebb menő divergentiája van a nézeteknek 
a kivitel iránt, azok is — kiknek kiindulási pontja az, hogy a 
jog az administratioban is azonos és okvetlen érvényre eme- 
lendő, hogy itt is csak birói védelem elégítheti azt ki, a leg- 
különbözőbb kivánatokkal, tervezetekkel állanak elő a megvaló- 
sításnál, úgy a szervezetet mint a hatáskört, sőt mémileg az 
eljárást illetőleg is. 

Könyvtárt képezne azon kiváló művek gyűjteménye, melyek 
a szervezet kérdését taglalják. Ez dominálta a közigazgatási 
bíráskodás irodalmát; azok, kik a szervezet kérdésében elfog- 
lalt álláspontra nézve megegyeztek vagy közeledtek, rendszerint 
homogén nézeteket vallottak a hatáskör szabályozása, a közigaz- 

^atási birói ügyek köre, a közigazgatási birói hatalom terjedelme 
tekintetében is. 

Mindnyájan ismerjük — tisztelt teljes-ülés — a rendes 
biróságok híveinek irányát, melyet félig gunyorosan privatizáló- 
nak, civilisticusnak nevezett el Gneist. Ismerjük a Stein Lőrincz, 
Báhr Ottó, Schmitt stb. vezérlete alatti jeles irodalmat, mely 
a köz- és magánjog egységét az azokat szolgáltató szerve- 
zetben is kifejezésre hozni akarja. Némelyek közülök * — Stein — 
perhorrescalnak minden különös, habár a rendes biróságok 
szervezési alapelvei értelmében alakított közigazgatási szakbiró- 
ságokat, már csak annálfogva is, nehogy oly nézet keletkezzék, 
hogy ezek előtt máskép becsülik a jogot. Azok, kik concedálnak 
szakbiróságokat, pl. Schmitt, Concha, Sarvey stb., mindenkor 
világosan hangsúlyozzák, hogy ez által nem adtak föl semmit 
azon véleményükből, hogy az államban minden jog csak való- 
ságos bíráskodás által van megvédelmezve, s ennek elérésére 
nem elég a perszerű eljárás, nem elég a collegialis forma, hanem 
kell a hatóságnak « birói » minősége. A közigazgatási szakbiró- 
ság — mondják — legyen benne a birói szervezetben, tehát 
okvetlenül teljes elkülönítettségben és függetlenségben a köz- 
igazgatás szervezetétől, különállása csak a közigazgatási jogot, 
mint külön jogi szakmát hozza kifejezésre, mint pl. a külön 
kereskedelmi, váltó, tengerjogi stb. bíróságoknál az eset, legyen 
elismerése a helyes munkafelosztás szükségének, azon elvnek, 
hogy «non omnia possumus omnes». Szerintük ily szakbiróság 
mellett teljesen érvényesülhet különösen az eljárásban azon 
különbség, mely a közigazgatási jogot más jogvidékektől meg- 
különbözteti, sőt kellő mérvben lehet figyelmet fordítani arra 
is, hogy a gyakorlati közigazgatásban minősült elem is bevonas- 
sák a tribunálokba. 

A gyakorlatban sokkal több sikerrel dicsekedik azon irány — 
melynek különben ismét számos árnyalata van — mely a köz- 
igazgatási szervezettől a közigazgatási bíráskodást nem isolálja 
^1 teljesen, hanem azzal többé-kevésbbé szoros kapcsolatban 
akarja tartani, minden fokon, vagy legalább az alsókon. E sze- 
rint túlhajtott aggályoskodás az, mely önbíráskodást lát a köz- 
igazgatással is foglalkozó hatóságnak, közigazgatási bíráskodá- 
sában, hiszen — úgymond — a két functio nem zárja ki oly 

feltétlenül egymást természeténél fogva j mutatja ezt az is, hogjr 
a közigazgatás számos functioját rábíztak a rendes biróságokra r 
viszont egy újabban tért hódító áramlat a legalsó fokon bizo- 
nyos mérvű polgári és büntető birói hatalmat akar adni az 
administrativ szervek kezébe. A közigazgatási szervezet keretén 
belül alkotott bíróság sokkal képesebb a közjogi rendnek meg- 
őrzésére, sérelmei visszaállítására, s a közigazgatás jó hírneve 
által közelről érdekelve készségesebb is. Csakis ilyen szervezeti 
systema mellett kerülhetjük el a veszélyt, a mely abban áll^ 
hogy a közigazgatási bíráskodás örve alatt a közigazgatásnak 
uralgó felsőségi hatalma megsemmisíttetik. 

Ez irányon belül esik a Gneist sajátságos theoriája. Saját- 
ságos és megkapó tan, mely a szabadság két intézményét, az 
önkormányzatot és közigazgatási bíráskodást — egy szervezeti 
móddal — egy csapásra akarja meghonosítani. 

Vezéreszméje az, hogy az activ közigazgatás szervezeténél 
nélkülözhetlen szoros alárendeltséget lehetséges összeegyeztetni 
a bíráskodás alapfeltételeivel, lehetséges független biróvá tenni 
ugyanazon orgánumot, ki mint igazgatási hatóság függésben 
van. A kiegyenlítés a tiszteletbeli szolgálat elvére fektetett köz- 
igazgatási szervezetben van adva. Angliát czitálja classicus pél- 
dájául tétele igazságának, hol a tiszteletbeli elemekből álló 
hatósági eollegiumok a continens népei által irigyelt igazságot 
szolgáltattak a közjogokban is. Ilyen szervezettel szemben — 
mondja — el kell némulnia a bizalmatlanság szavának, meg 
kell szűnnie azon támadásoknak, melyek a hivatalnoki bureau- 
cratia igazságszolgáltatása ellen méltán irányozvák. A közigaz- 
gatási bírósági kérdés itt közigazgatási belszervezeti reform- 
kérdéssé degradáltalak. Természetesnek találhatjuk, ha a gya- 
korlati közigazgatás embereinél ezen irány legtöbb rokonszen- 
vet kellett. Hiszen a közigazgatási bírósági intézmények az ő 
működésüket kisérő bizalmatlanság megtestesítői ; jól esik nekik 
legalább külszínben megőrizni azt, hogy a közigazgatás önmaga 
képes megvédeni a jogi rendet tevékenységi körében. Aligha 
nem ezen tetszetősen megindokolt s ma legdivatosabb irány 
befolyása alatt állott a magyar jogászgyűlés is 1882-ben, midőn 
kívánatosnak monda ki, hogy szerveztessék minden törvény- 
hatóságban egy közigazgatási törvényszék, az államigazgatási, 

önkormányzati és birói elem kellő érvényesítésével, a független- 
ség és ügyképesség biztosítékai mellett. 

Köztudomású, hogy a kormány-tervezet is ily eszmén ala- 
pul, az épen ma beterjesztett megyei reform-törvény szerint, a 
közigazgatási bizottság egy osztálya lesz felruházva az alsó fokú 
közigazgatási bíráskodással. A választott önkormányzati elem- 
nek talán a porosz Bezirksausschuss mintájára döntő rész fof 
engedtetni a helyi közigazgatás működésének jogi ellenőrzésében. 
Ha ez valóban képes is lesz e birói hatóságával élni, úgy méltó 
kárpótlást nyer a megye szervezési ál hatalma megszűnéséért. 

Érintettem a szervezeti kérdést — t. teljes-ülés — mert 
az irodalom és a törvényhozások is bizonyos kölcsönösségbe^ 
hozták azt a hatáskör kérdésével. Abból látszanak kiindulni, 
hogy a hatáskört ahhoz képest kell és lehet szabályozni, a hogy 
a szervezet alakul. Nem lehetne a polgári bíróságot olyan ható- 
sággal felruházni a közigazgatási jogvitákban, minőt adhatnánk 
egy szakbirÓ8ágnak, avagy a közigazgatási jellegét is megtartott 
collegiumnak. Nem szükséges kiemelnem, hogy ezen kölcsönös- 
ségi nézet hamis; mert bármely hatóság gyakorolja a közigaz- 
gatási jogszolgáltatást, az ennek természetét nem változtatja- 
meg; a biró feladata a jog védelmében mindig ugyanaz leend, 
a birói hatalom terjedelmének minden esetben teljesnek kell 
lenni. Eelative sem lehet helyes pl. az, hogy az olasz polgári 
bíróság alig több mint jogi tanácsadó a közigazgatási jogviták- 
ban, — declarativ hatáskör, — míg az osztrák közigazgatási 
főtörvényszék már semmitésre jogosult, a porosz járási vagy 
kerületi választmány, a franczia Conseil d' Etát conseil de 
Préfecture, meg érdemileg is döntő közigazgatási bíróságok. 
Ezért hát nem is a szervezet, hanem a közigazgatási bírósági 
ügykör az, a melyet az egész kérdésben először kell figyelembe 
venni. Ha ezzel tisztába jöttünk, ha megállapítottuk, hogy van- 
nak, lehetnek valóságos közigazgatási jogi viták, s melyek azok, 
abban az esetben azon elv szemelőtt tartása mellett, hogy a 
jogviták eldöntésére «biró» kell, könnyebb lesz a szervezet iránti 
kívánalmakat formulázni. Először egy létezőt kell megvilágosí- 
tani, azután jő az új alkotás. A létező az ügykör, az alkotandó 
a szervezet; arról van ugyanis szó, hogy a közigazgatás jogi rend 
sérelmeiből eredőleg előálló teendőkre, melyek lényegüket meg: 

nem változtatják semmiféle hatóság előtt, semmiféle eljárás- 
ban, — alkalmas organismust létesitsünk. 

Bárhogy forgassuk is, mindig ott lesz .az egész köz- 
igazgatási bíráskodási kérdés súlypontja, mi a -közigazgatási 
birósági ügy, mire vonatkozik a hatáskör. 

Ezekről a közigazgatási birói ügyekről, az ügykör meghatá- 
rozását illető szabályokról óhajtok ma rövidséggel szólani. 
Irányelvem a gyakorlatiasság, kivihetőség és ezek szerint lehető 
legteljesebb birói védelem a közigazgatás jogsértő actusaival 
szemben. Általában azt tartják, hogy a közigazgatási birói ügy- 
kört két oldalról kell elhatárolni lehető éles vonalakkal, úgy- 
mint a polgári és büntető jogügyek területe, és azután a szoro- 
san vagyis tulajdonképi értelemben vett administratio felől. Sze- 
rintem az igazság eszméinek védői, a valóságos bíráskodás köve- 
telői nem tesznek fontos szolgálatot ügyüknek, midőn a rendes 
birói és közigazgatási birói ügykört szétválasztani törekednek, se 
rendkívül nehéz, talán megoldhatlan problémát előtérbe helye- 
zik. A köz- és magánjogi területek összefolyása, a határok elmo- 
sódása, épen a köz- és magánjogok lényegi egysége mellett szól. 

A köz- és magánjogi ügyek elkülönzése a gyakorlati szük- 
ség, a jogbiztonsági czél szempontjából azonnal megszűnt első- 
rendű jelentőséggel birni, a mihelyt a közigazgatási bíráskodás 
megvalósult ; értem azt, hogy akár ugyanazon bíróság szolgál- 
tatja a köz- és magánjogi igazságot, akár külön közigazgatási 
szakbiróság van, teljes birói kellékekkel felruházva; sőt akkor 
is, ha a közigazgatás keretén belül alkottatott meg — feltéve, 
hogy sikerülhet — a független közigazgatási bíróság. Ez esetben 
nem oly nagy szerencsétlenség a jogvédelemre, ha elvétve, egy- 
egy közjogi természetű kérdést a polgári bíróság dönt el, vagy 
megfordítva; különösen nem lényeges, hogy oly jogviták, 
melyek köz- vagy magánjogi jellege vitás, melyikhez utaltatnak. 

Sokkal nagyobb fontossággal bir a közigazgatásjogi ügyek- 
nek a pusztán administrativ functióktól való biztos elkülönítése. 

Itt, azt tartom, belső mivoltuk szerint különböző teendők- 
ről van szó ; a közigazgatás a tett, a bíráskodás a korlát fenn- 
tartója; amaz a mozgás, ez a mérséklés, az a törekvés, ez 
az óvatosság, visszatartás, visszaterelés ; az e nélkül rombolás, 
ez ama nélkül bénaság. 

10 

Abstracte nem nehéz construálni a közigazgatási birói ügy 
fogalmát, nem nehéz megállapítani azon ismérvet, mely azoknál 
általánosan helyes és alkalmazható leend. A közigazgatás és 
közigazgatási jog meghatározása könnyen rávezet erre. 

A közigazgatás, közügyek intézése, közérdekű cselekvőség ; 
■ennek szabálya, korlátja, biztosítója a közigazgatási jog. Azon 
tényező (hatalom), mely a közigazgatás jogát alkotja a közigaz- 
gatási jognak forrása. E tényező legyen a törvényhozás, szokás, 
helyi hatóság, a maga körében mindenesetre fölérendelt a köz- 
igazgatás hatalmának, épen azért szabályozhatja, sőt megálla- 
píthatja (begrenzt und bestimmt) annak működését. A hol a 
közigazgatás nem tartja magát a reá vonatkozólag kinyilvánított 
magasabb hatalmi akarathoz, azonnal előáll a közigazgatási 
jogsérelem; előáll a közigazgatási bírósági ügy^ mint ezen jog- 
sérelem (mulasztás vagy cselekvés) megszüntetésére, annak 
következményei megállapítására vonatkozó teendő; ítélés a 
felett, van-e jogtörés vagy sem. 

Következik ebből az is, hogy a közigazgatási birói ügyek 
köre nem valami absolute meghatározott kör, hanem a szerint 
változik, a mint az közélet viszonyait a közigazgatási jogalkotó 
tényezők szabályozásuk alá vonják. Tehát Steinnak, midőn 
(Verwaltungslehre I. köt.) azt mondja : « Jeder Gegenstand eine 
Justiz oder Administrativsache sein kann und wirklich wird, je 
nachdem über denselben ein ausdrückliches, durch die Verfügung 
verletztes Gesetz besteht oder nicht», igaza van, úgy ha a «Ge- 
setz» helyébe az összes közigazgatási jogalkotó factorokat teszszük. 

Nincs természetesebb, logicusabb következtetés, mint a 
fentiekből egy általános szabály felállítása, mely szerint a köz- 
igazgatási bíróság hatáskörébe tartozik minden eset, melynél a 
közigazgatás a joggal ellentétbe helyezkedett, attól eltért, annak 
parancsát nem teljesítette. Csak ily szabály keresztülvitele mel- 
lett lenne ideálisan megvalósítva a közigazgatásnak és közigaz- 
gatási jogszolgáltatásnak szervezeti elkülönítése. De ennyire 
nem megy még a franczia törvényhozás sem, mely a közigazga- 
tási szervezeten belül alkotott közigazgatási bíróságokat, s hol 
jómódon az eljárás birói formáiban van, a közigazgatási bírás- 
kodás főbecse, hol az államtanácsról szóló 1872-iki törvény 
minden közigazgatási actus ellen hatalmi kör túllépés miatt 

«excés de pouvoirs» semmitésre irányuló közigazgatási per- 
orvoslatot ad (contentieux d'annulation). 

Azok, kik a jogvitát, pert csak különböző személyiségek 
jogköre összeütközése esetén tartják lehetőnek, s abban, hogy 
a végrehajtó hatalom nem alkalmazkodott a reá irányadó aka- 
rathoz, magában véve csak egy sajnálatos zavaró és megszün- 
tetendő disharmoniát, de még nem peralapot látnak, egy szű- 
kebb határt jelző általános formulával állanak elő ; azt mondják r 
hogy valóságos jogsérelem akkor forog fenn, midőn a közigaz- 
gatás cselekvősége olyképen lépte át a jog határait, hogy egy- 
úttal alanyi jogkört csorbított ; a hol tehát a közigazgatási jog 
nem csak a közigazgatásnak adott bizonyos szabadsági kört egy 
közviszonyra, hanem az államtól külömböző személyiségeknek 
is. Az ő szabályuk így hangzik : 

« Közigazgatási bíró elé tartozik minden közigazgatási actus y 
melylyel szemben valaki ellentétes alanyi jogára hivatkozik. » * 

Tudjuk, hogy e felfogást valóban mintaszerüleg praecisi- 
rozva az osztrák közigazgatási bírósági törvény is (1875. oki 22.) 
magáévá tette, 2. §-ában kimondta : 

«Der Verwaltungsgericht8hof hat in allén Falién zu erken- 
nen, in denen jemand durch eine gesetzvÁdrige Entscheidung^ 
oder Verfügung einer Verwaltungsbehörde in seinen Rechten 
verletzt zu sein behauptet.» 

Felfogásom szerint akár az első, akár a második állás- 
pontra helyezkedjünk is, elégtelen egy általános szabálynak fel- 
állítása a közigazgatási birói ügynek biztos meghatározására. 
Kétségtelen, hogy úgy az első, mint a második általános sza- 
bály védelmezhető kritériumot szab meg ; úgy de a gyakorlati 
nehézség ennek felismerésében áll. Hol parancsol valamit szük- 
ségképiséggel a közigazgatási jog, mily mérve marad egy-egy 
szabály mellett a discretionarius elhatározásnak, hol nyújt való- 
ságos alanyi jogokat a közigazgatási jog, melyet a közigazgatás 
hatóságával szemben bíróilag védelmezni kell, mind oly kérdé- 
sek, melyeket az általános elvi határ mellett még közelebbről 
is meg kell jelölnünk. A közigazgatástan és közigazgatási jog 
tudományának zsenge korát épén az mutatja legjobban, hogy 

* Alanyi jog nem CBak egyéni. L. alább. 

ma még minderre nem tud bennünket határozottan eligazítani, 
nem tud elvi feleleteket adni. A magánjogias felfogás pedigitt való- 
ban nem' vezet czélhoz ; azok a magánjogi rendszerek, évezredes 
tudományos dolgozás alatt mintegy kijegeczesedett elméletek, 
beosztások, magyarázati szabályok egyszerű applicálása itt nem 
lesz elégséges. Az állami és más közviszonyok gyakran szövevényes 
lényegét, a végrehajtó hatalom functióinak természetét ép úgy 
kell ismerni, mint a magánjogi bírónak az illető magán életviszo- 
nyokat. Nem a jog az, mely lényegesen más az állam életében, 
Taanem az államélet maga lényegesen más mint a magánélet. 

Különösen a közigazgatásjogi rendszer hiánya, az alap- 
fogalmak tisztázatlansága folytán lehet mondani, hogy egyetlen 
általános elvet vonni törvénybe, majd annyi volna, mint meg- 
határozatlanul hagyni a közigazgatási biró ügykörét, a meghatá- 
rozást egészen a biró felfogására bizni, azt, ha lelkiismeretéé, 
folytonosan nehéz stúdiumra kényszeríteni, melyben pusztán 
civiljogi ismeretekkel fegyverkezve tehetetlenül fog állani. Az 
általános elvi meghatározás mellett alig vezérli más a bírót, 
mint érzéke, mely ha fejletlen, valóban veszélyt képez a köz- 
igazgatás menetére. Jellemző Odilon Barrot franczia képviselő 
válasza, melyet a franczia képviselőház 1845 július 19-iki ülé- 
sében adott Dufournak, ki törvényileg definiálni akarta a köz- 
igazgatási birói ügy fogalmát : 

«Avez vous la prétention» — monda — «de régler cetté 
limité entre ce qui est administratif et ce qui est contentieux, 
de résondre le plus vaste probléme, qui se sóit peut-étre pré- 
senté non seulement á Tégard des legistes, mais des publicistes, 
un probléme qui ne se résout que par les questions mémes, 
par le sens intimé du juge, par la nature qui se modifie á Tin- 
fini des contestations des litiges administratifs. » 

Az elvi meghatározás mellett a legegyszerűbbnek látszó 
kérdésekben controversiák állanak elő, bizonytalanság, mely a 
közigazgatási bíráskodás nélküli állapotnál nem sokkal jobb, 
kivált ha ehhez még a hatásköri folytonos conflictusok nin- 
csenek független bíróság elé utalva. Jó szerencse lesz, ha egy 
kiváló szakképzettségű jogász-kar közreműködésével keletkező 
birói gyakorlat fog kidolgozni szabályokat, melyek közelebbről 
körülírják a közigazgatási jogvita fogalmát. De mennyi jog esik 

áldozatul, míg ezen birói szokásjog megalakul, mennyire szén- 
ved ez alatt a hit a közigazgatási jog sérthetlenségében, a köz- 
igazgatási bíróság jogvédő képességében. 

Azt hiszem, tisztelt teljes-ülés, ha van mód arra, hogy ezen 
helyzetet jogvédelmi érdekűnk feladása nélkül elkerülhetjük,, 
úgy azt meg kell ragadnunk. El kell ejtenünk általános elvi 
meghatározását a közigazgatási birói ügykörnek; el annál 
inkább, mert ma már bizonyos, hogy nem egy az Osztrák köz- 
igazgatási semmitőszékhez hasonló közigazgatási főtörvényszék- 
kel fogunk kísérletet tenni, hanem több fokú közigazgatási 
birói szervezetet alkotunk. Az a mód, a mely nem tesz ki a jel- 
lemzett s különösen átmenetileg súlyos bonyodalmaknak, nehéz- 
ségeknek a közigazgatási bíróság működésében, a, felsoroló mód- 
Szer elfogadása, törvényben meghatározása azon közigazgatási 
actusoknak, melyek jogsértők, illetőleg jogsértők lehetnek. Ezen. 
módszer ellen a legsúlyosabb ellenvetés, hogy tökéletesen kime- 
rítő nem lehet ; a legtökéletesebb munka mellett is elő fog for- 
dulni, hogy egyes jogsérelmek kimaradnak, elő fog fordulni,, 
hogy discretionarius actus birói cognitio tárgyává tétetik^ 
Törekednünk kell e hiányokat minél kisebb körre szorítani, 
ritka kivételekké tenni, s a mennyiben olyanokat a gyakorlati 
élet a törvény megalkotása után hoz felszínre, törvényhozási 
úton elenyésztetni. Törvényhozási úton, mert semmi esetre sem 
tartom megengedhetőnek, hogy általánosan felhatalmaztassék 
a kormány, miszerint a közigazgatási birói ügyek sorát rendele- 
tileg akár kiterjesztőleg, akár megszorítólag változtathassa. 

A később alkotandó nyilvánjogi törvényekben mindig szor- 
gos figyelemmel kell lenni arra, hogy a végrehajtás körül fel- 
merülhető contentiosus esetek meghatároztassanak ; és a köz- 
igazgatási bíróságokhoz utasíttassanak. 

A felsoroló módszernél a külföldet ismernünk kell, úgjr 
törvényalkotásában mint birói gyakorlatában ; ez utóbbit igen 
jól használhatjuk, arra, hogy számos a felsoroló módszernél is 
előálló controversiat megoldjunk a törvényben ; nem kell kerülni 
azt sem, hogy esetleg magyarázó szabályok vétessenek fel abba- 
Semmiesetre sem vehetjük követendő például valamelyik kül- 
földi törvényhozást az esetek számára nézve. Nem ismerünk 
egyet sem, mely komolyan törekedett volna kimerítő lennL 

Poroszország példája óva int. Ott a felsorolás ürügyet képezett 
egy nagyszámú közjogi vitának, a közigazgatási bírói hatáskör- 
ből való kirekesztésére. 

Ne arra szolgáljon az enumeratio, hogy darabonkint adjuk 
át a jog területét a bíróságnak, hanem arra, hogy ne adjunk át 
többet. Ha távol áll tőlünk azon gondolat, hogy a jog birói 
védelme árthat a közigazgatásnak, úgy nem fogjuk kétségbeejtőn 
nehéznek találni a legalább megközelítőleg kimerítő enumera- 
tiót, mint a hogy találták azt Ausztriában. Az enumeratiónak 
kivitelénél nem szükséges, hogy a közigazgatási actusokat 
egyenkint jelöljük ki. Lehet itt bizonyos generalizálás, pl. tárgy,, 
czél szerinti megállapítása közigazgatási intézkedések kategó- 
riáinak, de ez esetben a legóvatosabb szövegezés lesz szükséges. 
Ha már az enumerativ utat követjük, ne riasszon vissza az, hogy 
esetleg sok száz szakaszból álló törvényt kell hozni. Lehet ebben 
az anyagnak oly elrendezését eszközölni, mely mellett az átte- 
kintés, a tájékozódás könnyű leend. 

Szabad legyen röviden kifejtenem azon szempontokat, me- 
lyek a felsorolás tökéletessége érdekében, szerény véleményein 
szerint, folyton szemelőtt lennének tartandók. Azt hiszem, nem 
szükséges kienielni, hogy a felsoroló rendszer nem jelenti 
kizárását bizonyos elvi kiindulási pontoknak, sőt ezek fixirozása 
a helyes törvényalkotásnak egyenesen feltétele lészen ; e nélkül 
a felsorolás könnyen az ötletszerű összeszedés jellegét öltene, 
ellentmondások és következetlenségek egész sorát tüntetné föl. 

Az enumeratiónak elvek uralmát kell visszatükröznie ; iiincs 
semmi akadálya annak, hogy ezen elvek lehetőleg azon főelv 
folyományai legyenek, mely főelvet helyesnek ismerünk a köz- 
igazgatási birói ügykör tekintetében, de melynek mint egyetlen 
szabálynak felállítását elégtelennek tartjuk. 

Ezen irányadó elvek kitűzésében lesz helye az óvatoa 
megfontolásnak, sőt scrupulositásnak, de ha azok megállapít- 
vák, habozás nélküli biztossággal lehet és kell is a közigazgatási 
bírói ügykörbe utalni a megfelelő eseteket. 

I. Elsősorban szabályul kellene elfogadnunk, hogy a közigaz- 
gatási hatalom nyilvánulatai közül csak is az intézkedések és 
határozatok, tehát az összetes esetre concrét viszonyra vonatkozá 
hatósági actusok támadhatók meg közigazgatási birói úton; sem 

-az általános szabályt, magyarázatot, utasítást tartalmazó ren- 
delkezés, sem pedig a közegnek az intézkedés végrehajtására 
vonatkozó puszta kiviteli functiója ne szolgálhasson alapul a 
közigazgatási perre. Az általános rendelet habár ellentétes is a 
fennálló jogrenddel, még nem sért alanyi jogot. A rendelet és 
törvény közötti harmónia helyreállítására szól a parlamenti 
miniszter jogi felelőssége ; ez elég akkor is, ha az általános ren- 
delet nem egyenesen tőle, de rendeleti hatalommal biró más 
hatóságtól származott ; a közigazgatási per czélja csak az intéz- 
iedés (Verfügung) és törvény (jog) összhangját biztosítani. 
A kiviteli közeg functiója, még ha jogsértő intézkedést valósít 
is, nem egy újabb, nem egy másodlagos jogsérelem. Természe- 
tesen ez csak akkor áll, ha a kivitel a jogszerű módon és esz- 
közökkel történik, mert ott, hol a végrehajtó szerv a kivitel 
végett rendelkezésére adott törvényes hatalmat túllépte, egy 
újabb alanyi jogsérelem támadhat. 

II. Elvül szolgálhatna az enumerationál, hogy a közigaz- 
gatási birói ellenőrzés bármely jogalkotó tényezőtől eredett, 
tehát a törvényes úgy mint szokási, szabályrendeleti jog sérel- 
meire egyaránt kiterjedjen, egyenlően becsesek lehetnek azori 
-érdekek, melyeket a generális vagy particularis jogok védnek, 
mindenik jog a maga körében egykép feltétlen érvényű, egykép 
kötelező a közhatóságokra is. Egyik vagy másik nemét a tárgyi 
jognak, illetőleg azon nyugvó jogosítványoknak kizárni a köz- 
igazgatási birói útról, majdnem annyit jelentene, mint megszün- 
tetni a forrását képező tényező jogalkotó erejét. 

III. Egészen helyes és talán részben a mi viszonyaink 
között magától értetődő azon irányelv, melyet az osztrák köz- 
igazgatási bírósági törvény nyíltan kifejezett, hogy a közigaz- 
gatási perút egykép nyitva áll úgy az országos, tehát közvetlen 
4Hami, mint a tartományi, kerületi, községi, tehát helyi önkor- 
mányzati hatóságok intézkedései ellen. Egyébiránt az 1882-iki 
magyar jogászgyűlés is ily értelmű megállapodást fejezett ki. 
Szükségtelen annak bizonyítása, hogy a sajátképeni autono- 
mikus igazgatás körében semmivel sincs jobban biztosítva a 
jogszerűség, mint az állami ügyintézésben. Különben is nálunk 
legalább még ma fennálló önkormányzati rendszerünknél fogva 
:az önkormányzat szerveit elvonni a közigazgatási birói ellen- 
ie 

-Őrzés alól, annyit tenne, mint a helyi államigazgatás túlnyomó 
részét megfosztani ettől, mert tudjuk, hogy ezen helyi állam- 
igazgatást — hogy törvényes nomenclaluráinkkal éljek — átru- 
házott hatáskörben főleg az önkormányzat tisztviselői végzik. 
A vármegyei reform-törvényjavaslat sem viszi ridegen keresztül 
az állami és önkormányzati igazgatási hatáskörök szervezeti 
különválasztását, így pl. a vármegyei önkormányzat egyik bizott- 
ságát, a közigazgatási bizottságot úgy autonomikus ügyekre, 
mint a helyi államigazgatási ügykörre fenn kívánja tartani. 
(229. §.) E bizottság egy osztálya magát a közigazgatási bírás- 
kodást is, mely pedig világosan nem autonomikus természetű 
functio, első fokon gyakorolni fogja. 

Fontosabb, de kétségesebb is azon kívánalom megvalósí- 
tása, hogy az állam központi igazgatási hatóságainak, tehát 
főleg & minisztereknek intézkedései és határozatai a közigazga- 
tási birói ügykörből ki ne maradjanak. A későbbiekből ki fog 
tűnni, hogy itt a miniszterektől származó intézkedéseket és 
általuk első és természetesen végső fokon hozott határozatokat 
értem. Bármennyire deconcentráltassék a miniszterek mai köz- 
igazgatási hatósága — talán majd a főispánokra — egy jelen- 
tékeny részt szükségképen náluk kell hagyni, így többek között 
a törvényhatóságok feletti felügyeletből folyó teendők jórészét. 
A miniszter tekintélyét és erélyét sokan féltik a közigaz- 
gatási bíróság beavatkozásától, legalább benne akarják meg- 
menteni a kormányzatnak látszólagos souverainitását ; azt 
mondják, hogy a miniszterre, mint a folyó közigazgatás ható- 
ságára is kiterjed a parlamenti jogi felelősség, a mely pótolja a 
közigazgatásjogi külön felelősséget. Hivatkoznak Poroszországra, 
hol kereset a miniszteri intézkedések ellen nem engedtetett a köz- 
igazgatási főtörvényszék előtt sem. Azt hiszem, sem e példa, sem 
érveik ereje nem igazolhatná követelményüket. Ausztria nem 
^csak nem vette ki a minisztert a közigazgatási semmitőszék 
ellenőrzése alól, de sőt azon rendelkezésnél fogva, hogy ott az 
ügy a panasz-forumok kimerítésével vihető közigazgatási perre, 
a közigazgatási birói hatalom legtöbbször közvetlen a miniszter 
ellen érvényesül. 

Francziáország tovább ment. Az államtanácsról alkotott 
1872-iki törvény nem csak a miniszter, hanem a miniszter- 

tanács, sőt az állam fő közigazgatási határozatai (décisions> 
ellen folyamodást enged az államtanácshoz, mint közigazgatási 
semmitőszékhez, mindazon esetekben, valahányszor azok hatás- 
körüket, illetőségüket túllépték, vagy pedig a törvényes szabá- 
lyokat megsértették eljárásukban. «Kecours pour incompétence, 
pour excés de pouvoirs et violation des lois.» Ott, hol ezen 
központi hatóságok valóságos jogosítványokat sértenek, actusaik 
ellen a közigazgatási főtörvényszék mint érdemleges, teljes 
birói hatáskörrel felruházott bíróság előtt lehet orvoslást 
keresni (contentieux de pleine juridiction). 

IV. Szigorúan kövessük szabály gyanánt a felsorolásnál 
azt, hogy a közigazgatásnak engedett discretionarius hatalom,, 
mint jogi ellenőrzésre nem alkalmas, továbbra is szabadon ma- 
radjon. A közigazgatási bíráskodás ne öltse magára az admi- 
nistrativ controll jellegét. A contentiosus ügy fogalma a legszoro- 
sabb értelemben vétessék; s alá szigorúan csak & jogvita, &jog~ 
sérelmi eset soroztassék. Ha ezen határt átlépjük, nem találunk 
többé semmi határt. Ne menjünk azon térre, melyen a porosz, 
törvényhozás különösen a régebbi illetőségi törvényekben állott, 
midőn igen számos tisztán közigazgatási ügyet utalt a közigaz- 
gatási peres útra ; nem csak a jogzserűséget, hanem a hatósági 
hatalomnak a jog korlátain belüli egyenlékeny, mértékszeríi 
gyakorlását is akarván a közigazgatási bíróságok által biztosí- 
tani. Itt a közigazgatási birói ügyek kiválasztásánál azt a czélt 
követték, hogy azon közigazgatási intézkedéseket és határoza- 
tokat sorolják hozzájuk, melyekben tapasztalatszerűleg a ható- 
sági személyek legkönnyebben ragadtatják magukat önkényre,, 
pártosságra; minők pl. az engedélyezések, a rendőri actusok. 
Némileg találó ezért azon jellemzés, hogy az alsó fokon a porosz 
közigazgatási bíróságok nem egyebek, mint megerősített panasz- 
forumok, melyek szervezetüknél és eljárásuknál fogva képeseb- 
bek a végrehajtás teendőinek igazságos gyakorlatára, quasi arra 
valók, hogy feleslegessé tegyenek minden közigazgatási jog- 
orvoslatot. Ezen czél azonban ép annyira ideális, mint az egye- 
seknek oly tökéletesítése, mely mellett jogsérelmet nem fognak 
elkövetni. 

A discretionarius ügyek bevonása a közigazgatási birói 
hatáskörbe, könnyen megrontja a közigazgatási bíráskodás 

igazságszolgáltatási természetét ; azoknak kedveért a szorosan 
jogvitás ügyek is oly elbánás alá jutnak, mely a sértett jogot 
ki nem elégitheti. Hiába fejtegeti oly éleselmével a nagy porosz 
tudós, hogy bíráskodás annak eldöntése is, vájjon a jogszabály 
által részére szabadon hagyott körben esetszertileg igazságosan 
él-e a hatóság hatalmával, mi nem követjük őt plausibilis fel- 
fogásában, és csak a jogelv, jogszabály sérelme esetén tartjuk 
lehetőnek a bíráskodást. Itt jeles tudósunkkal, Conchával, tel- 
jesen egy nézeten vagyunk s azt mondjuk, hogy igen is képzel- 
hető a discretionarius ügynél is vita, lehet ezen ügynek is ujabb 
felülvizsgálata, felülbírálása, sok oldalról, sokféle szakszerűség, 
czélirányosság szempontjából, lehet újabb discrecionarius eldön- 
tése, de nem lesz az a jognak, hanem a művészetnek, gazda- 
ságtannak, technika kívánalmainak alkalmazása, tehát nem 
lesz bíráskodás. 

V. Eátérek most egy másik elvre, mely még szorosabban 
limitálja azon közigazgatási intézkedések körét, melyek köz- 
igazgatás birói eljárás tárgyává tehetők. — Ez az, hogy csak 
alanyi jognak is sérelmét okozó közigazgatási intézkedés vagy 
határozat szolgálhasson alapul a közigazgatási perre, a közigaz- 
gatási bíróság szorítkozzék a jogosítványok védelmezésére. A 
közigazgatás számtalan esetben megtörheti a működése szabá- 
lyát képező jogot, s ez által a jogilag biztosított államrendet, a 
nélkül, hogy eljárása az egyesnek, magán- vagy közjogi termé- 
szetű testületeknek is jogsérelmét képezné. Elvi jogosultsággal 
bir azon felfogás, hogyha a jog bárhol sérelmet szenvedett, 
bíróságnak kell azt helyreállítani ; de gyakorlatiasabb nézetnek 
tartom azt, mely a nélkül, hogy kétségbe vonná, miszerint min- 
den jogsértés megszüntetése bíráskodást kivan, a felsőbb köz- 
igazgatási hatóságot tartja hivatottnak a közigazgatási jog 
uralmának megvédésére ott, a hol csak az állami közérdeket 
czélozta biztosítani. A hol a közhatóság nem áll szemben mások 
jogviszonyaival, a hol nincs vita oly jog felett, melyet valaki 
a hatóság ellen sajátja gyanánt akarna érvényesíteni, ott a köz- 
igazgatási hatalom képes a joguralom helyreállítására, ott az ő 
bíráskodása nem önbíráskodás ; ott elég a közigazgatási ellenőr- 
zés ; ott a jogszabályok tisztán az állami közrendnek érdekét 
oltalmazzák, s ennek az érdeknek legképesebb képviselője az 

activ közigazgatás leend. Legyen a községbiráskodás mint Sarvey 
kívánja: «Die Thátigkeit, durch welche gegen einen auf sein 
Entgegengesetztes subjectives Recht sich berufenden . . . die 
Übereinstimmung der Verwaltung mit der öflfentlichen Rechts- 
ordnung oder das Gegentheil festgestellt wird.» 

Gneist iskolájának tana az, hogy a közigazgatási bíráskodás 
feladata az egész objectiv közigazgatási jogrend oltalmazása. Ez 
egyenlően szükséges akár csatlakozik ahhoz magánosoknak is 
jogilag védett érdeke, akár sem. Ha a közigazgatás megsérti a 
tárgyi jogrendet, nem lehet bevárni, hogy az egyesek keresettel 
fogják annak helyreállítását követelni, erre nem is hivatottak. 
Az egyesek jogának megtartása nem czélja, csak másodlagos, 
de szükségkép beálló eredménye az összes közigazgatás jogrendjét 
biztosító közigazgatási bíráskodásnak. Ebből foly, hogy az egye- 
seknek adandó keresetjog csak subsidiarius lehet és hogy a 
hatóságot is jogosítani kell a közigazgatási bíráskodás meneté- 
nek megindítására. 

Legközelebb jár ezen eszme megvalósításához a franczia 
közig, bíráskodás, mely mint említem, az államtanács mint köz- 
igazgatási semmitő bíróság előtt általánosan jogorvoslást enged 
minden közhatósági actus ellen, melynél a hatóság hatáskörét 
illetékességét túllépte, vagy általában a törvény rendelkezéseit 
megsértette, nem kérdi, van-e sértve bárkinek jogosítványa, 
elégnek veszi a birói eljárás igénybevételére azt, ha bármely 
jogi, törvényi szabvány sérelmet szenvedett. Itt azután az 
egyesek fellépése a jog helyreállítása végett csakugyan sub- 
sidiarius s nem jogigényre, hanem azon érdekre támaszkodik, 
mely a közjogi rend megtartásához az egyes részéről is fűződ- 
hetik. 

Az osztrák közig, bírósági törvény az alanyi jog sérelme 
nélküli törvényellenesség vizsgálatára nem jogosította a közigaz- 
gatási birót és alig felel meg a törvényhozó világos intentiójának 
a bécsi közig, főtörvényszék egy 1879-ben hozott döntvénye, 
melykimondá, «hogy a közig, bíróság annak vizsgálatába, vájjon 
a törvényes eljárási szabályok megtartattak-e, olyan ügyeknél 
is belebocsájtkozhatik, melyekben a hatóságok szabad belátásuk 
szerint határoznak. » Szerintem az eljárás szabályainak sérelme 
az intézkedésnek magának jogszerűségét olykép nem befolyá- 

solhatja, hogy általa egy érdemileg discretionárius jellegű actus, 
alanyi jogot sértővé váljék. 

Nem szenved kétséget, hogy a magyar pénzügyi közigazg. 
bíróságnak azon joga, hogy lényeges alaki sérelmek, illetéktelen- 
ség, hatáskör hiánya miatt a hatósági határozatot megsemmi- 
sítheti (16. §.) csak oly ügyekre vonatkozólak áll fenn, melyek 
érdemileg is az ő birói hatáskörébe tartoznak. — Szükségtelen 
kiemelni, hogy az alanyi jogot sértő hatósági actusokhoz soro- 
zom azokat is, melyek a helyi közösségeknek közhatósági jog- 
körét bármi módon sértik, azok önkormányzati szabadságát vagy 
törvényesen átruházott hatáskörét megtámadják: Tehát az 
állami és communalis hatáskör összeütközésének eseteit. A milyen 
az egyesre a közjogi jogosítvány vagy kötelezettség, ép oly ter- 
mészettel bir a helyi érdekközösségen alapuló testületekre 
azoknak politikai hatásköre, azoknak jogosultsága arra, hogy 
állami és helyi érdekű ügyeket saját szervekkel, saját erejükön 
stb. intéznek. Az önkormányzat hatóságainak közhatalma, az 
államhatóságokkal szemben birói védelmet igényel. 

Hangsúlyoznom kell, hogy az individuális jog, mely védelmét 
a közigazgatási bíróságoknál keresi, nem szükségkép közjogi 
jogosítvány, nem közviszonyokból eredő jog, mint Concha 
nevezte. Ha a közhatóság mint felsőség, mint kényszerhatalom 
bármely alanyi jogot sért, helye van a közig, bíráskodásnak ; 
lehet hogy a sértett jog magánjog lesz, pl. vegyük az esetet, hogy 
az alispán egyvízvezetési jogot engedélyez idegen tulajdont képező 
oly telken, mely azon kényszerkorlátozásnak a vízjogi törvény 
értelmében alávetve nincs ; egy magánjog szenvedett sérelmet, 
lön korlátozva törvényellenesen. A keletkező jogvita nyilvánjogi 
természete daczára, a védelem tárgya magánjog is. A közigazg. 
per itt a közhatóság által jogellenesen megtámadott magán- 
tulajdonban foglalt jogosítványt akarja visszaállítani ; egyidejű- 
leg a hatóságot törvényes hatalma körébe terelni vissza. — Nem 
az az irányadó, hogy mily jog lön sértve, hanem az, hogy a 
hatóság mint «puissance publique» jogkörén túl más jogkörbe 
lépett át. Nem értek tehát egyet abban Parm-nal, hogy csak a 
nyilvánjog védelme lehetne a közig, bíráskodás tárgya, s hol 
magánjog sértetik, azonnal a rendes bíróságokhoz engedtessék út. 

Concha azt mondja (m. jogászgyülés 1882.), hogy a köz- 

igazgatási bíráskodás a közviszonyból eredő alanyi jogok védel- 
mére határoltassék. Az épen felhozott példa ezen szabály szerint 
nem volna a közigazgatási, hanem a polgári peruton tárgya- 
landó. Hiszen a midőn a vízjogi törvény 59. §-a azt kimondja, 
hogy a kertek tulajdonosa nem tartozik tűrni, hogy hatósági 
engedély alapján a víz a kerten keresztül vezettessék, nem adott 
egy közjogi jogosítványt a tulajdonosnak, hanem egyszerűen 
nem korlátozta az ő magánjogát, nem engedett hatalmat ily kor- 
látozásra a közhatóságnak. Midőn tehát ez mégis beleegyezése 
nélkül a kerten keresztül vizvezetésre jogot engedélyezett egy 
harmadiknak, túllépte a hatósági jogot, de nem sertett közjogi 
jogosítványt, hanem magánjogot. Azt hiszem, ez világos, és mégis 
ki akarná ezen és hasonló jogsérelmi eseteket a rendes bíróságok 
útjára vinni. Félreértése lenne az a hatósági működés természe- 
tének, ha itt ellene tulajdoni vagy birtokháborítási keresetekkel 
lehetne fellépni, olyformán, mint midőn állítólagos magánjogi 
czímen akarja valaki a tulajdonost jogának korlátozása tűrésére 
szorítani. Egészen más az eset, hol a közhatóság ügyleti actusai 
— actes de gestion — sértenek magánjogot ; itt a közhatóság 
egyszerűen az állam vagyonjogi személyiségének, a közönséges 
jogi forgalomba bocsájtkozott képviselője. Itt a magánjogi bíró- 
ságok ügye a jogvita eldöntése. 

Az alanyi közjogóknak politikai és más közjogokra osztá- 
lyozását a közigazgatási bíráskodás szempontjából jogosultnak 
nem találhatom. Teljesen egyenlő jogi természettel birnak az 
alkotmányi, országos politikai és másnemű közjogok. Az osztrák 
közigazgatásjogi irók nagy része azt tartja Ausztriára nézve is, 
hogy az alkotmányilag biztosított közjogoknak a közigazgatási 
hatóság elleni védelme teljesen beleillenek a közigazgatási bíró- 
ságok hatáskörébe, nem is kellett volna azt a Eeichsgerichtre 
bízni. Ugy tudom, hogy Ausztrián kivül különös közigazgatási 
bíráskodás nincs meghonosítva az alkotmanytörvényekben meg- 
határozott közjogokra. A magyar közjogi fejlődéssel meg épen- 
séggel nem egyeznék meg valami különös védelem az országos 
politikai jogokra, Nálunk minden közjog egyenlő módon van az 
alkotmány által biztosítva; nincsenek holmi irott alkotmány- 
leveleink, melyek alapközjogokká minősítenének bizonyos jogo- 
kat ; alakilag nincs különbség törvényeink között. E nélkül pedig 

valóban nehéz volna két kategóriára elkülöníteni a közjogokat, 
ha csak azt el nem fogadnánk, hogy a törvényhozó hatalomban 
való részvételre irányuló jogok politikaiak, minden mások köz- 
igazgatásiak. 

A most mondottakból folyólag indokolatlan az is, hogy a 
közigazgatásnak egyes köreiben speciális közigazgatási bíróságok 
által valósítsuk meg a jogi controllt. Felesleges complicatiója 
lenne ez a közigazgatási bírósági szervezetnek ; mert ámbár a 
közigazgatási bíráskodás nagy terén, a szakok szerinti munka- 
megosztás mindenesetre épúgy szükséges leend, miként a pol- 
gári bíróságoknál, ezen szempont ugyanazon bírósági szervezeten 
beiül is érvényesíthető leszen. Ezért nem tartom utánzásra mél- 
tónak Francziaországot, hol egyes ügyágakban külön szerve- 
zett közigatási bíróságok működnek ; Conseil de revision, Cour 
des comptes etc., vagy Poroszország azon újabb tervezetét, mely 
az állami pénzügyigazgatás jogi controllját speciális pénzügyi 
bíróságra akarja bízni. 

Megjegyzem, hogy az ilyen specialisálás mögött hajlandó 
vagyok arendes közigazgatási bíróság szigora alóli kibúvást sejteni. 

VI. Meglehetősen közkeletű azon téves felfogás, mintha 
a nyilván-jogokat csak a közigazgatási hatóságok sérthetnék 
meg. Ezen nézeten van számosak között tisztelt tagtársunk, 
Gruber Lajos is a közigazgatási bíráskodásról írott jeles munkájá- 
ban, mondván : «csak abban különbözik a jog ezen két fő cate- 
goriája — t, i. magán- és közjog — hogy míg a magánjogok 
mindenki által kivétel nélkül sérthetők, addig a nyilvánjogok 
csak az administrativ hatóságok részéről való sérthetéseknek 
vannak kizárólag kitéve. » (77. lap). E szerint egy közjogi vita, 
közjogi per mindenkor — már fogalmilag — is közhatósági 
ténykedést feltételezne. Ezen felfogás szerint minden közjog 
érvényesülésének feltétele a végrehajtó hatalom szerveinek meg- 
felelő tevékenységét kívánná. Pedig ha végig tekintünk a nyil- 
vánjogi szabályokat tartalmazó törvények során, látni fogjuk, 
hogy azok igen nagy számban állapítanak meg jogokat és jogi 
kötelezettségeket egyesek között, egyesek és társulatok, külöm- 
böző nyilvánjogi alapon álló testületek között. Nyilvánjogi viszo- 
nyok létesülnek hatósági intézkedés közrehatása nélkül is, a 
melyekben a jogosított és kötelezett személyek akár cselekvőleg, 

akár mulasztás által sérelmet okozhatnak. Avult álláspont az, a 
mely minden nyilvánjogot államjognak, az állam szervezetét és 
működését szabályozónak tekint. 

Gneist a XII. német jogászgy ülésen mondott beszédében 
(Über die Natúr der Verwaltungsgerichtsbarkeit) elég világosan 
rámutatott ezen tévedésre, és a közigazgatási bírósági útra tar- 
tozókul jelölte meg az egyesek között nyilvánjogi alapon álló 
viszonyaikból keletkező vitákat. A porosz «Zustandigkeitsgesetz» 
1883-ból magáévá is teszi ezen felfogást, midőn ezt mondja r 
«Der Entscheidung in Verwaltungsstreitverfahren unterliegen 
dergleichen Streitigkeiten zwischen Betheiligten über ihre in 
dem öffentlichen Eechte begründete Individualrechte und Ver- 
pflichtungen.» (Parteistreitigkeiten.) 

Kérdés, kövessük-e a közigazgatási birói hatáskör szabályo- 
zásánál ezen eljárást, átengedjük-e közvetlenül a magánosok,, 
testületek nyilvánjogi vitáit a közigazgatási biróság eldöntésének,, 
vagy pedig mindenkor helyet engedjünk arra, hogy előbb a köz- 
igazgatási hatóság eszközölje, a közjogi rend fenntartása végett 
a vitatkozók ügyének elintézését. Véleményem az utóbbi volna. 
Legyen a per a közigazgatási bíróság előtt ne csak nyilvánjogi 
tárgyú per, hanem legyen közigazgatási per, a hol tehát az lesz 
a kérdés, a közhatósági tény jogszerű-e? A közhatóság mint 
minden nyilvánjogi rend fenntartásának az ahhoz mindenkor 
közvetlenül vagy közvetve kapcsolódó közérdeknek hivatott őre, 
beleszólást kell hogy nyerjen az egyesek nyilvánjog feletti vitá- 
jába akár hivatalból, akár azok valamelyikének kérelmére. Ide- 
vonatkozó functioja még szorosan végrehajtó hatalmi, jobban 
mondva közigazgatási functio ; melynél nem a felek vitájának 
eldöntése, hanem a törvény végrehajtása a tulajdonképeni czél, 
s amaz csak egy eredmény. A közigazgatás ezen működése még 
nem önbíráskodás, még ő nem nyilvánította felsőségi akaratát, 
még ő jogot nem sértett. Az u. n. « Parteistreitigkeiten* köz- 
vetlen átengedése a közigazgatási bíróságoknak, a közigazga- 
tásnak szorosan saját terrénumán való visszaszorítását jelen- 
tené. A közigazgatás terén a jogrend megvalósítása első sorban 
a végrehajtó hatalmat illeti, a jogalkalmazás, bíráskodás által, . 
külön független szervezettel csak akkor lesz szükséges, midőn- 
amaz arra való képtelenségének világos jelét adta, jogellenes; 

intézkedéssel; semmi jogvédelmi érdek nem követel többet. 
Azt hiszem, e kívánalom a mellett, hogy elméletileg indokolt, 
a gyakorlatiasság által is nagyon támogatva lesz. Jó részében 
az eseteknek elenyészik a jogvita a közhatalom beleszólása által,, 
hiszen e hatalom mellett a jogismerés vélelme harczol ; ott, hol 
ez nem következik be, a vita változtatja alanyait, sértő féllé a 
hatóság válik azokra nézve, kik intézkedéseivel meg nem elé- 
gesznek, az egyes, kinek a hatóság igazat adott, ezentúl sértő 
magatartásában közhatalmi tekintély által fedezve van. 

A közigazgatási bíróság ilyen szabályozás mellett, mindig 
hatósági eldöntésre többé-kevésbbé kidolgozottságban, előkészí- 
tetten kapja az ügyet, a ténykérdések valamennyire már fixi- 
rozva lesznek, kivált ha törvényhozásunk arra is ki fogja ter- 
jeszteni figyelmét, hogy a közigazgatási hatóság a később 
contentiosusakká tehető ügyek intézésében, az alaposságot biz- 
tosító bizonyos formákat legyen köteles követni. Különben ez- 
már az eljárás kérdéséhez tartozik, valamint annak felemlítése 
is, hogy a közigazgatási perben, hol az alperes szerepe a köz- 
hatóságnak jut, a kereset azon magánfél ellen is intézettnek 
tekinthető, sőt tekintendő, ki a közhatósági decisio alapján vala- 
mely — állítólag — jogtalan előnyt élvez; ennek módot kell 
adni arra, hogy a hatósági álláspont igazolása végett quasi 
perbe avatkozhassék ; valamint jogosítani kell a bíróságot is, 
hogy az ügyállás tisztázása végett azt perbe hívhassa. A köz- 
igazgatási pernél az inquisitorras jellegnek előtérbe kell lépnie, 
törekedni kell annak menetét úgy rendezni, hogy az egyszer 
vitássá lett közjogi viszony lehetőleg minden érdekeltre kiter- 
jeszkedő érvénynyel elbiráltassék. 

VE. Azon elv, miszerint a közigazgatási per létesülési kel- 
lékét képezi a jogsértő hatósági intézkedés, egy magától érte- 
tődő általános szabályt nyújt az alsó fokú közigazgatási bírói 
illetékesség tekintetében ; ez az lesz, hogy a vitás ügy azon köz- 
igazgatási bíróságot illeti, melynek területén a sérelmes határo- 
zatot hozott közhatóság székel. Ki lesz zárva az is, hogy a köz- 
igazgatási bíróságok közigazgatási határozatokat hozhassanak, 
miként pl. Poroszországban, hol a Kreis és Bezirksausschuss, 
mint közigazgatási bíróságok, közigazgatási peres eljárás szerint 
eljárva, számos esetben tisztán közigazgatási intézkedésekre 

Tannak hivatva, így pl. biztosítási vállalatok, kivándorlási ügy- 
nökségek, alkuszok concessiojának elvonása, bábáknak gyakor- 
lattól való eltiltása stb. iránt a helyi rendőrhatóság fellépésére 
határoznak. Lehet dicséretes törekvés ily jogfosztással járó 
rendőrhatósági actusoknál minden garantiáját megadni az igaz- 
ságos eljárásnak ; de sokkal természetesebb, ha az illető rendőr- 
hatóság önállóan, saját hatáskörében határoz és határozata 
ellen van mód a közigazgatási bíróság előtt orvoslást keresni; 
ki lehetne mondani azt is, hogy rendszerint birtokon belül lesz 
ilyennek helye. Ezzel összefüggésben hangsúlyoznunk kell, hogy 
a közhatóság állásának teljes félreismerése volna, ha azt műkö- 
désében közigazgatási bírósági felhatalmazás kikérésére kény- 
«zerítenénk. A birtokon kívüli felperesség méltatlan is a köz- 
hatósághoz, mert felsőségi jellegétől való megfosztása annak> 
valósággal alárendelése a közigazgatási bíróság hatalmának. Ha 
Poroszországban annak abnormitása nem tűnik föl, vagy a gyakor- 
latban nem jár inconvenientiákkal, oka abban van, hogy a Kreis 
•és Bezirksausschuss mind szervezetük, mind hatáskörük szerint 
jelentékeny részben az activ közigazgatásnak is hatóságai. 

VIII. A közigazgatási bíráskodás hatáskörének első szabá- 
lyozásánál senki sem kívánhat oly tökéletes mtivet, mely az 
elméletnek szigorú követelményeit mindenben kielégítse. A kül- 
föld példája igazolja, hogy ez intézmény tökéletesítése felé leg- 
jobban vezethet majdan a gyakorlati eredmény. Nekünk a 
nehézségek csökkentése végett mélyen menő s e jogérdekből 
nem okvetlen, nem égetőn szükséges átalakításoktól lehetőleg 
tartózkodnunk kell. Ez a politikai szempont diktáljon egy tételt, 
t. i. azt, hogy a közigazgatási bírósági ügykör ne szolgáljon a 
rendes polgári és büntető bíróságok mai ügykörének rovására ; 
vegyük azokat tisztán a közigazgatás hatóságaitól. Ausztria az 
1875 okt. 22-iki törvényben ilyen álláspontot fogadott el, ily 
•értelemben tett kivételt az általános hatásköri szabály alól. 
Készséggel elismerem, hogy midőn külön közigazgatási bírósági 
szervezetet alkotunk, az elvi következetesség azt kívánná, hogy 
minden közigazgatási jogügyet azokhoz utaljunk; elismerem 
azt is, hogy szemünkre vethetik, hogy ellentétbe jövünk önma- 
gunkkal, midőn a közigazgatási jogügyek azon részét, melyek- 
ma eléjük tartoznak, meghagyjuk a rendes bíróságoknál, azt 

mondhatják miért nem utaljuk hát hozzájuk az összes közigaz- 
gatási bíráskodást. Én már fentebb is hangsúlyoztam, hogy ala- 
pos elvi nehézséget a rendes bíróságok ellen felhozni nem 
lehet ; hogy a gyakorlati kifogás főleg azok szakképzettségének 
hiányos volta. Nem lesznek nagy számmal azon esetek, melyek- 
ben polgári bíróságaink ma világosan közjogi természetű ügyek- 
ben hozott közigazgatási határozatok felett ítélhetnek. Azok- 
nak a közigazgatási határozatoknak jó része, melyek interimis- 
ticusok, nem közigazgatási, hanem közönséges magánjogi igé- 
nyekre vonatkozik. Vegyük pl. a kártalanítási jogigény, kártala- 
nítási összeg feletti határozást. 

Jól megjegyzendő, hogy a tiszta elvi álláspont mellett elő- 
áll egy nehézség, t. i. annak megállapítása, hogy hol a határ- 
vonal köz- és magánjog között. Tudjuk milyen kérdés ez ma 
még a tudományban is, nem kisebb elme, mint Báhr Ottó 
mondja Eechtsstaat czímű művében (71. 1.) : «Eine völlig sichere 
Grenzscheidung zwischen der Eechtssprechung auf dem Gebiet 
des öffentlichen undPrivatrechts wird niemals zu erreichen sein.» 

Én azt tartom, hogy eddigi törvényhozásunk elég gonddal 
válogatta meg a jogeseteket, a melyeket a közigazgatás hatósá- 
gaitól a bíróságokhoz tett át; a gyakorlati éJet semmit sem kifo- 
gásolt bíróságaink e hatáskörén; mi gyakorlati szükség forog 
fenn annak bolygatására? Vájjon ki nem talál elegendő védel- 
met nálunk az országos választó jogra a kir. curiának bírásko- 
dásában a központi választmányok sérelmes határozatai felett, 
vagy pl. ki akarná közigazgatási perúttal helyettesíteni az al- 
ispánnak, polgármesternek ármentesítési jogügyekben hozott 
fontos határozatai ellen nyitva levő rendes bírói utat. 

Tudtommal nincs állam, mely a közigazgatási szakbirósá- 
gok mellett is ne hagyott volna meg nyilvánjogi vitákat, köz- 
igazgatási pereket polgári bíróságainál. Francziaországban a köz- 
ségi összeíró bizottságoknak a választói jogosultság kérdésében 
Tiozott határozatai a juge de paix-hez, innen a Cour de cassa- 
tion elé vihetők. Poroszország újabban kizárta azt, hogy köz- 
igazgatási birói úton hozott határozatok a polgári bíró előtt meg- 
támadtassanak, de számos esetekben megengedi ezt a közigazga- 
tási utón valóságos nyilvánjogok és terhek iránt hozott határo- 
satokra nézve. így az útterhek, azután az 1861 május 21 -iki, 1873 

május 30-iki törvények értelmében bizonyos adó- és illetékköte- 
lezettség iránt hozott határosatok rendes bíróságok elé vihetők. 

IX. Nagyfontosságú azon kérdés, vájjon mely stádiumán 
a közigazgatási eljárásnak nyissuk meg a közigazgatási birói 
utat a felek előtt ; mikor tekintsük befejezettnek a közigazgatás 
hatósága által okozott jogsérelmet. Terem nem engedi, hogy 
egyenkint foglalkozzam azon elágazó nézetekkel, melyek e& 
iránt a tudományban felmerültek, s azon különféle szabályok- 
kal, melyeket a törvényhozások elfogadtak. Megjegyzem, hogy 
e kérdésben már befolyást kell engedni a közigazgatási birói 
szervezet módjának is. Egyetlen központi, negatív hatáskörű 
közigazgatási főtör vényszék mellett pl. alig volna kivihető oly 
szabály, a minőt a magam részéről kívánatosnak, helyesnek gon- 
dolok többes fokozatú közigazgatási bíráskodás mellett, s melyet 
elvileg is védelmezhetni, t. i. hogy már az elsőfokúlag hozott 
jog sérelmes közigazgatási intézkedés vagy határozat, kötelező- 
leg közigazgatási perútra vitessék, záros határidő alatt. A mint 
egyszer közhatóság decretálta a sérelmet, a közigazgatási per 
czíme megvan. A sértett jog ne jelenjék meg többé panasz alak- 
jában, kegyelmi úton, a sértett ne experimentáljon a felsőbb- 
közigazgatási hatóság előtt, azért mivel esetleg ez is orvoso- 
landja sérelmét; a contentiosus ügyek már a másodfokban 
szükségkép elváljanak a discretionariusoktól. Gyakorlatias ezen 
kívánalom, mert elkerülhetővé teszi az eljárás hosszadalmas- 
ságát, a nélkül, hogy az alaposság rovására volna. Egyszerű és 
világos szabály, mely mellett el lesznek kerülve az ügymenet- 
ben minden kúszálások, a minőkkel találkoznánk akkor, ha a. 
felekre bíznánk a panasz vagy birói út választását, vagy ha: 
kötelezővé tennénk több közigazgatási fórum határozatának 
bevárását. Igaz, hogy az ajánlott szabály mellett nagyobb 
leend a közigazgatási bíróságok ügyforgalma, az utóbbi mellett 
azonban a felsőbb közigazgatási hatóságok munkája lesz sokkal 
nagyobb mérvben több, mint a minőben csökken a közigazga- 
tási bíróságok teendője. 

Nem szükséges említenem, hogy a panasz és birói út cumu- 
lativ használala a jogszerűség kérdésében megengedhetlen,. 
valamint az is, hogy a közigazgatási perútról a fél közigazgatási 
útra térhessen vissza. 

. A tisztelt teljes-ülés becses türelmét csak rövid időre óhaj- 
tom még igénybe; venni. 

Ha az elsorolt elvi szempontokat irányadókul fogadnók a köz- 
igazgatási bírói iifjy construálásánál, nem vonhatnánk sem a 
fegyelmi, sem a rendőri kihágási ügyeket a közigazgatási birósá- 
.gok hatáskörébe, úgy a fegyelmi, mint a rendőri bíráskodás 
mivolta, lényege egészen más mint a közigazgatási bíráskodásé. 

A fegyelmi vétség vegyük azt akár a hivatali állás méltósá- 
gának megsértése vagy veszélyeztetéséül, akár a hivatali köte- 
lességek cselekvés, mulasztás, folytonos jellegű magatartás általi 
megszegésének, mindenesetre a büntető jog, büntető hatalom 
alá tartozik. A felett azután folyhatik vita, hogy ezen büntető- 
hatalom gyakorlata a jogszabályok által olyképen meghatáro- 
zandó-e, mint a közönséges bűncselekményeknél, avagy a szol- 
gálat érdekei szerint kell azt több kisebb mérvben discretiona- 
riusan kezelni. Ujabban mindinkább valóságos jogügyekként 
kezdik a fegyelmi vétségeket tekinteni, melyek birói eljárást 
igényelnek, de a conservativ-bureaucratikus iskola nézete is 
erősen tartja még magát, miszerint a közigazgatási felsőséget 
fegyelmi hatalmától megfosztani vagy annak alkalmazásában 
egy független bíróság ellenőrzése alá helyezni, annyit tenne, mint 
kivenni kezéből a közigazgatás belső rendje fenntartásában nél- 
külözhetlen eszközt. 

Hazai viszonyainkat tekintve, csak azt bátorkodom megje- 
gyezni, hogy a hivatali állás viszonyainak általánosan érvényes 
és kimerítő törvényi szabályozása előtt, legalább is időelőtti 
volna oly kívánalom, hogy a fegyelmi bíráskodást a közigazga- 
tási törvényszékeknek engedjük át. 

Érdekes az 1883-iki porosz illetékességi törvény azon állás- 
pontja, mely szerint az önkormányzati, (közvetett állami) tisztvi- 
selők, nevezetesen a városi és falusi községekelőijárói, az Amts- 
vorsteher, a járási communalis hivatalnokok, a tartományi község 
tisztviselői, a járási, kerületi tartományi választmányok, tarto- 
mányi tanács, továbbá a speciális igazgatási commssíók tagjai 
felett súlyosabb esetekben a közigazgatási bíróságok gyakorolják 
a fegyelmi bíráskodást. A közvetett állami hivatalnokokra még 
a közigazgatási főtörvényszék fegyelmi bíráskodását sem tartot- 
ták elfogadhatónak. 

A rendőri kihágás sem közigazgatási birói ügy, nem köz- 
hatóságnak jogellenes actusa, hanem az egyesnek tilos cse- 
lekménye vagy mulasztása. Ezért a rendőri bíráskodás szintén 
csak a büntető bíráskodás egy ágaként jelentkezik. Igaz, hogy a 
kihágás lényegében különbözik a bűntett vagy vétségtől, elisme- 
rem, hogy a kihágási büntetést legtöbbször a közigazgatási rend 
érdeke teszi szükségessé és ennélfogva bizonyos nézpontból a 
kihágási büntetőjogot a közigazgatási jogsanctiojának, kiegészítő 
részének lehet tartani, de mindennek daczára « büntetés » lesz 
azon hátrány, mely a kihágót sújtja, büntetés, melynek helyei 
alkalmazásában az alapfeltételek ugyanazok, melyek a közönsé- 
ges bűncselekményekre meghatározvák. * 

Tudtommal a külföldi törvényhozások közül csak a franczia 
utalt néhány rendőri kihágást a közigazgatási bíráskodásra. 
(Contentieux de la répression.) Lafferriére ezt úgy akarja iga- 
zolni, hogy az ezen kihágásokra szabott hátrány nem bír a 
közönséges rendőri büntetés természetével. (L'amende prévue 
pour les contraventions de grandé voirie se rapproche beaucoup 
plus des amendes civiles ou ftscales que des amendes pénales. 
Jurid. admin. II. köt. 601 1.). 

Nem tudjuk még, vájjon a magyar kormány közigazgatási 
bíráskodási törvényjavaslata akarja-e kiterjeszteni a hatáskört a 
kihágásokra. Azt hiszem, ha az elvi nehézség daczára erre vál- 
lalkoznék, kevesen volnának, kik lépését nem üdvözölnék öröm- 
mel. Ha csak ily irányú reform és a jelenlegi állapot fenntartása 
között kell választanunk, nem lehet kétes, hogy sokkal szivesebben 
látjuk a megyei közigazgatási bíróságot az alispán mint másod-, a 
közigazgatási főtörvényszéket a minister, mint végsőfokú kihá- 
gási bíróság helyén. Ámde mindazok, kik a szorosan vett köz- 
igazgatási bíráskodásra fektetnek fősúlyt, jól meg kell hogy 
hányják vessék azon kérdést, nem fogja-e azt háttérbe szorítani 
a rendőri bíráskodás, nem lesznek-é ezáltal majd túlterhelve a 
megyei közigazgatási bíróságok, melyekben a laikus bírák, az. 
önkormányzati elemek tiszteletbelileg fognak hivataloskodni. 



* Lényegesen különböznek a kihágási büntetéstől a kényszerrendsza- 
bályok, — Zwangsmassregeln — melynek alkalmazására a hatóság, 
engedetlenség esetén jogosult. 

X. A közigazgatási bíróságok, bármelyik szervezeti rend- 
szer követése esetén teljes birói hatalommal ruházandók föl. — 
Érteni ezalatt a hatóság azon mérvét, melyet a polgári bíróságok 
a magánjogi ügyekben gyakorolhatnak. A mint a polgári biró a. 
magánjog parancsát az egyesre, úgy alkalmazza a közigazgatási 
biró, ha szükség, a közjog szabályát a hatóságra, a mint a ma- 
gánjogi biró ítélete rendezheti a magánjogi vitás viszonyt, úgy 
intézhesse el a közigazgatási biró a közigazgatási peres ügyet. 
Az élet már kimutatta azon aggály alaptalanságát, mintha a& 
érdemleg döntő közigazgatási biró valósággal közigazgatást 
venne át, melynek vitelére képtelen. 

A birói hatalom teljessége magában foglalja a biró jogát a- 
törvény vagy más jogalkotó szabályos a közigazgatási actusok ön- 
álló magyarázatára ; a kormányrendeletek, helyhatósági szabály- 
rendeleteknek törvényessége fölülbirálására, és adott esetekben 
a törvénytelenség okából azoknak figyelmen kivül hagyására. 
Semmi veszélyt nem rejt magában, ha ilyen jogot az alsófokú 
közigazgatási bíróság is gyakorol, mely a közigazgatási bizottság 
plenumában is benn és mint annak része közigazgatási alá- 
rendeltségben van. 

A közigazgatási bíróság határozata soha ne legyen interi- 
mistikus vagyis ideiglen döntő, hanem végérvényes, más közha- 
tóság által felül nem vizsgálható. 

A végrehajtás elrendelésének és a Végrehajtás menete ellen- 
őrzésének jogát is egyedül a közigazgatási bíróságnak adhatjuk 
meg. A közigazgatásra bízatván a végrehajtás, az könnyen talál- 
hatna kibúvókat s így gyengíthetné a közigazgatási bíráskodás- 
hatályosságát. 

A közigazgatási bíróságot nem hatalmaznám fel arra, hogy 
a per menete közben a sérelmes intézkedés végrehajtásának fel- 
függesztését kimondhassa. A közigazgatást kell egyedüli birája- 
gyanánt elismerni annak, hogy intézkedését közérdekből nem 
tartja-e végrehajtandónak mindaddig, míg a bíróság végérvénye- 
sen nem ítélt. 

A közigazgatás természetéből következik, hogy a felső ható- 
ság, mely a perrel megtámadott közigazgatási szerv működésé- 
nek ellenőrzésére jogosult, a per folyama alatt is teljes joggal 
dönt a tudomására jutott peres intézkedésnek vagy határozatnak 

hatályon kivül helyezése iránt, a minek magától értetőleg meg- 
felelő kihatása leend a per menetére. 

A közigazgatási birói ügykör sértetlen fenntartása kétoldai- 
ról szükséges, szemben a rendes bíróságokkal és a közigazgatás 
hatóságaival. Jogvédelmi érdekből az utóbbira jut különös súly. 
A közigazgatási bíráskodás értéke főleg azon rendelkezésektől 
fog függeni, melyek a hatásköri kételyek eldöntésére érvénybe 
lépnek. Én azt tartom, hogy a közigazgatási birói hatáskör iránt 
bármely részről merüljön föl kétely, tehát akkor is, ha ezt a köz- 
igazgatási hatóság támasztja (a mikor az már hatásköri conflictus) 
a felett a közigazgatási főtörvényszéket illetheti a bíráskodás. 
Ezek a hatásköri viták különben is mindig közjogi viták Ilyenek 
a rendes bíróság és a közigazgatás hatásköri vitái is. A közigaz- 
gatási főtörvényszék hatáskörének ezekre kiterjesztése ellen sem 
volna alapos ellenvetés. 

Befejezésül még néhány szót óhajtok szólni arról, t. teljes- 
ülés ! vájjon mely köreiben a közigazgatásnak keressük a fentiek 
szerinti közigazgatásjogi ügyeket. Vajon vannak-e oly igazgatási 
ágak, melyekben olyanokra nem akadunk, vagy melyekkel 
szemben valamely különös oknál, pl. speciális szervezetüknél, 
sajátos czéljuknál fogva le kell mondanunk arról, hogy közigaz- 
gatásjogi ellenőrzésüket külön bíróság által valósítsuk meg. 

Ismeretes a közigazgatásnak, különösen a német irodalom- 
ban szokásos felosztása öt nagy ügyágra, nevezetesen külügyi, 
hadügyi vagy katonai, pénzügyi, igazságügyi és belügyi közigaz- 
gatásra, mely utóbbi a physikai, szellemi és gazdasági élet köz- 
ügyeinek intézésében áll. E felosztás, bár szorosan nem rendsze- 
res, de czélszerűen csoportosító, világosan tájékozó és kimerítő. 
Ha ezt követve, sorra vesszük a végrehajtó hatalomnak műkö- 
dését — eltekintve természetesen azon végrehajtási actusoktól, 
melyeket a parlament magának tartott fenn — azt fogjuk látni, 
hogy azt mindenik igazgatási körben többé-kevésbbé jogszabá- 
lyok rendezik ; oly jogszabályok, melyek nemcsak az illető igaz- 
gatási ágnak helyes tárgyi menetét, hanem egyeseknek ahhoz 
kötött igényeit is hivatvák biztosítani. Nem veszem ki a külügyi 
igazgatást sem. Közismereti!, hogy ez nem pusztán a diploma- 
tiai és kereskedelmi képviseletben és az ahhoz szorosan csatla- 

kozó teendők intézésében áll, hanem számos oly hatósági jog 
gyakorlatában is, melyek az állam határain belül, a belügyi 
igazgatás szerveit illetik meg. A külügyi igazgatás ezen körben 
nem lényegénél, tartalmánál fogva, hanem csak azáltal külön- 
bözik a beligazgatástól, hogy az állam felsőségi hatalma oly 
területeken érvényesül, melyek idegen területi fennség alatt 
állanak, érvényesül pedig ezen idegen fennségiség akarata 
alapján is, nemzetközi jogi alapon. Csak az tehát a kérdés, 
hogy a külügyi szervek esetleges jogsértő actusainak egy állami 
(nem nemzetközi) bíróság alá helyezése, azok nemzet-közjogi 
állásával összefér-e. Véleményem szerint jogi akadálya nincs. 
És pedig annálfogva, mert a közigazgatási bíráskodás semmi 
mást nem czélozna, mint azt, hogy az államnak külügyi — saját 
— hatóságai végrehajtási functioikban a jogalapról le ne térje- 
nek. Ha a szerződéses közigazgatási jog végrehajtására az 
egyes szerződő államok saját hatóságai jogosultak, úgy nem 
ütközhetik akadályba az sem, hogy az illető állam bírósága 
azon hatóságok működésének ellenőrzésére jogot nyerjen. 

Annak oka, hogy a külügyigazgatás eddigelé alig része- 
sült figyelembe közigazgatási bírósági szempontból, azt hiszem 
először a gyakorlati kivitelnek — különösen a távolság 
okozta — nehézségeiben, másodszor abban keresendő, hogy 
aránylag csekély számmal fordulnak elő annak jelentékeny 
érdekeket illető jogvitás esetei. E téren a közeljövőtől még alig 
is várhatunk valamit. Specialiter hazánkban a külügyigazgatás 
szervezetének közössége is complicálná az elvek szerinti meg- 
oldás nehézségét. 

A belső állami és önkormányzati igazgatásnak egyetlen köre, 
melyre a közigazgatási bíróságok ellenőrzésének helye nincsen, 
igazságügyi administratió, oly részben, melyben azt valóságos 
bírói jelleggel felruházott szervek látják el. 

Egyébként is az igazságügyi adminisztratió tevékenysége 
túlnyomólag a bíróságoknak ügyvitelét illeti és csak kis részben 
gyakorol uralmi jogokat közjogi ügyekben a polgárokra közvet- 
lenül. Minden más körében az államigazgatásnak egyképen fenn- 
forognak a külön birói ellenőrzésnek szükségességi okai. A köz- 
igazgatási birói ügyek felsorolásánál tehát mindenikre egyenlő 
figyelemmel kell lennünk. A közigazgatási szerveknek hatósági 

állása, szervezésüknek módja mindezen ügyágakban egyenlő 
alapelveken nyugszik ; általában tekintve egyik sem nyújt több 
garantiát működésének törvényszerűsége iránt a másiknál, pe- 
dig mindenikben a czél elérésének első feltételét e törvényszerű- 
ség képezi. 

Nem szükséges ismételten rámutatnunk azon a gyakorlatban 
található eljárás félszegségére, miszerint oly államok is, melyek a 
közigazgatási biráskodás általános szükségét elismerték, egyes 
ügykörökben vonakodnak életbeléptetni azt. Ha még oly ügy- 
ágakra nézve történnék ez, a melyekben igen nehéz a valóságos 
jogesetek kiválasztása, volna valami magyarázata a habozásnak ; 
de hol keressük okát pl. annak, hogy a katonai igazgatás által 
okozott világos jogsérelmeket nem akarják közigazgatási peres 
útra bocsájtani. A hadsereg kiegészítése (szervezése) és a hadsereg 
ellátása érdekéből a legsúlyosabb természetű személyes és anyagi 
szolgáltatásra irányuló közkötelességek terhelnek bennünket, 
melyeknek mértékét és módját szabatosan meghatározza a tör- 
vényes jog. A közigazgatás miért ne legyen ennek végrehajtásá- 
ban teljes megbízhatósággal ellenőrizve ; csak nem fogja senki 
azt az állítást koczkáztatni, hogy az állam hadügyi érdeke, vagy 
épen a katonai fegyelem szenvedne az által, hogy ha a szolgálati 
kötelezettség jogvitájában független bíróság döntene. Vagy talán 
a véradó kötelezettségnél alábbrendelt a jogszerűség szempontja 
mint a pénzbeli adózásoknál. Mayer (Georg) német közjogíró a 
még vitássá nem lett katonakötelezettség iránti határozást is 
valóságos bírói functiónak tartja : «Ihrer Natúr nach ist diese 
Entscheidung kein Verwaltuwjsgeschaft, sondern em richt-erliches 
UrÜieiL Sie besteht in der Feststcllung der releoanten thai stich- 
lichen Umstánde und in der logischen Unterordnung dsrselben 
unter Bechtsregeln*. 

A közigazgatás jogtudományának leghirnevesebb művelői, 
Gneist, Sarvey, Lafferriére teljesen egy nézetben vannak az iránt, 
hogy a hadszolgálati kötelezettség kérdéseit a közigazgatási bírói 
ügyekhez kell sorozni. 

Nálunk a hadszolgálati kötelezettség feletti viták annál is 
inkább szükséglik a közigazgatási birói utat, mert azon hatósági 
szerveknél a melyek a hadszolgálati jog iránt ma akár első, akár 
felsőbb fokon döntenek, jómódon nélkülözik elemi biztosítékait is 

az alaposságnak és részrehajlatlanságnak. Tudjuk pl. hogy az u. n. 
sorozó-bizottság nem valami collegialis hatóság, hanem a leg- 
fontosabb jogi kérdésekben majd az alispán, polgármester, majd 
a hadsereg, illetőleg a honvédség képviselője mint személyes ható- 
ság hoz határozatot, s hogy a felebbezés a hadtest, illetőleg hon- 
véd kerületi parancsnoksághoz, majd a honvédelmi miniszterhez 
"megy. Jellemző egyébiránt már magában véve azon körülmény, 
hogy nálunk a hadkiegészités rendkívül fontos ügyének hatósági 
szervezetét miniszteri utasítás alkotta, azok eljárását is az sza- 
bályozta. Vajon csodálhatjuk- e így, ha a hadügyi érdek mellett 
kevés gond van arra, hogy az egyesek jogának érvényesítésére, 
megfelelő eszközök álljanak rendelkezésre. — Vajon mivel fon- 
tosabb az adókivetési hatóságok és eljárásuk szabályozása, hogy 
itt a legapróbb részleteket szükségesnek találtuk törvénynyel 
szabályozni? Ha nem csalódom a külföld nagy katonai hatal- 
masságai, Franczia-, Német-, Olaszország védtörvényeikben szabá- 
lyozták a hadkiegészítési szervezetet és eljárást. Még a német 
birodalmi törvény is elismerte szükségét annak, hogy a katonai 
szolgálat vitás kérdéseiben az egyes a /, özönséges közigazgatási 
védelemnél hatályosabb biztosítékát nyerje a jogszerűségnek. 
E szerint ugyanis az első és másodfokú sorozó bizottságokban, 
(Ersatz und Oberersatz commissionen) túlnyomó számban és 
határozó szavazattal tiszteletbeli választott elemek vesznek részt, 
valahányszor a szolgálati kötelesség, annak mérve, törvényes 
mentségi okok, osztályba sorozás stb. iránt kérdés támad. (Ver- 
starkte Commissionen). 

Angliában a milizialis igazgatás is a békebírói jurisdictióban 
találja jogszerűségének fő garantiáját. «Das Bedürfniss einer 
Verwaltungsjurisdiction hatte sich auch hier ergeben, wo die 
Competenz der Militárbehörden sich unmittelbar gegen die Per- 
son und das Eigenthum der Einzelnen richtet» mondja Gneist. 
(Kechtsstaat 51. 1.) 

A deputy-lieutenant elnöklete alatt álló békebirói bizottság, 
nyilvános szóbeli eljárásban dönt a milizialis kötelezettségek 
iránt ; sőt a hadképesség kérdésében is. 

Francziaországban valóságos special közigazgatási bírósá- 
goknak tartják a felülvizsgáló bizottságokat «Conseils de révi 
ison», melyek a «contentieux du recrutement» felett nyilvános, 

szóbeli, confradictorim eljárásban, végérvényesen ítélnek, határo- 
zataikat csak a hadügyminiszter felebbezheti, a törvény megsér- 
tése vagy hatásköri túllépés miatt, az államtanácshoz, mint köz- 
igazgatási semmisítő bírósághoz. 

Talán lesznek önök között tisztelt uraim, kik az 'osztrák 
közigazgatási bírósági törvény ezen rendelkezéséből : b ) « Angele- 
genheiten welche nach Massgabe des Gesetzes vom 21. deczem- 
ber 1867. in beiden Eechshálften gemeinsam verwaltet werden ; 

c) Angelegenheiten welche ... in beiden Keichshálften 
nach gleichen Grundsátzen verwaltet werden, dafern die ange- 
fochtene Entscheidung oder Verfügung Kraft gesetztlicher Vor- 
schrift ím Einvernehmen mit einer gemeinsamen Verwaltung.s- 
behörde der anderen Keichshálfte getroffen worden ist, oder 
auf einer im gleichen Wege vereinbarten Verordnungberuht...» 
hajlandók olyas következtetést vonni, hogy a dualismusból 
folyólag hazai közigazgatási bíróságaink hatáskörét a hadszolgá- 
lati jogvitákra legalább annyiban, a mennyiber azok a véderő 
közös részeiben való szolgálatot illetik, ki nem terjeszthetjük. 

Tisztelt tagtársam Gruber Lajos, már említett munkájának 
365. lapján az osztrák közigazgatási főtörvényszék hatáskörét 
méltatva, a többek között azt mondja : 

« . . . . mivel épen a hadkötelezettségnél az egyes érdeke 
az összeség követelései által legérzékenyebbül érintetik, azt, 
hogy a hadügyigazgatás által okozott törvénysértéseknek, alkot- 
mányos úton való paralysálhatására a közigazgatási főtör- 
vényszék felállításáról szóló törvényben provisio nincsen, e tör- 
vény hiányai közé vagyunk kénytelenek sorolni, melyen csak 
egy szintén a dualismus elveire fektetett, ilynemű ügyekre specia- 
liter eompetens, külön közigazgatási főtörvényszék volna hivatva 
segíteni*. Tisztelettel hajlok meg Gruber tagtárs úr tudománya 
előtt, de azt hiszem ezen véleményét bővebb indokolás nélkül 
nem fogadhatni el ; s megjegyzem azt is, hogy e kérdésben az 
ausztriai jogtudomány kitűnőségeit, sőt az idézett osztrák törvény 
vonatkozó indokolását sem tekinthetjük magunkra irányadókui. 

Az 1867. XII. t. czikk rendelkezéseiből senki sem magyaráz- 
hatja ki a hadkiegészítési ügynek közösségét ; az ellenkező ugyanis 
a legszabatosabban ki van fejezve annak 12. §-ában, ilykép : 

.... de a magyar hadseregnek időnkinti kiegészítését, a szol- 

m 

gálati idő meghatározását úgy a törvényhozás, mint a kormány- 
zat tekintetében, az ország magának tartja fönn. » 

A « kormányzat » szó itt szembe állítva a « törvényhozás »-sal, 
az összes végrehajtást, tehát a legszorosabban vett közigazga- 
tást, — megfelelő hatóságok szervezésének jogát is — jelenti. 

A védtörvényekben 1867 óta is mindenkor teljesen szabad, 
megkötetlen souverainitással szabályozta a mi törvényhozásunk 
a hadszolgálati kötelezettséget, — szabályozhatta volna a kiegé- 
szítési ügyet is összes részleteiben ; — az erre vonatkozó magyar 
törvényi rendelkezések, nem egyezményi természetűek, a mi 
elég világos abból is, hogy lényegesen eltérnek az osztrák védtór- 
vények megfelelő határozmányaitól. 

A hadkötelezettség megállapításának végrehajtási teendői 
természetüknél fogva, tisztán és kizárólag magyar közigazgatási 
teendők ; törvény nem is részesített s a védtörvényhez kiadott 
utasításban sem volt valamely jogi szükségesség részesíteni ezek 
intézésében hatósági jogkörrel bármely közös orgánumot. Külön- 
ben is vezéreszméje a kiegyezésnek, hogy a belső államigazga- 
tásban, közös hatóságok a magyar állampolgárok felett közvet- 
len uralmi jogokat nem gyakorolhatnak. ' 

Az osztrák közig, bírósági törvény álláspontjának szoros 
megvizsgálása még a közös igazgatási ügykört illetőleg is köte- 
lességünk; a magyar jogtudománynak nem kell könnyedén 
azon álláspontra helyezkedni, hogy a közös igazgatás vagy köz- 
igazgatási bírósági ellenőrzés nélkül marad — in aeternum, — 
vagy pedig közös közigazgatási bíróságot kell felállítanunk. Ta- 
lán lesz szerencsém becses engedelmükkel* e kérdést egy későbbi 
alkalommal részletesen elemezni. 

